Hiper-higiënies? Dis ongesond vir jou kinders - WelstandWelstand
Tuis / Advies / Hiper-higiënies? Dis ongesond vir jou kinders
Hiper-higiënies? Dis ongesond vir jou kinders
Mikrobes is goed vir jou kind. Menige mamma sal gril by die gedagte daaraan. Navorsing bewys egter dat hiper-higiëniese omgewings tot chroniese siektetoestande by kinders kan lei.
Klein kindertjies is van nature geneig om aan alles te vat, goed op te tel en dit selfs in die mond te steek. Kundiges reken dat ons dit te ver voer deur te probeer om ons kinders teen kieme te beskerm. Deur kinders toe te laat om vuil te word, help ons om hul immuniteitstelsel te versterk. Hoe skoon moet die omgewing wees waarin ons kinders daaglik beweeg om gesond te kan bly?
Vermyding van kieme: gesondheidsversterker of slegte idee?
Die meeste kieme wat skuil in die omgewing waar ons leef, of wat in ons liggaam leef, is skadeloos en is reeds vir millennia met ons, aldus Martin Blaser, MD, en professor in Mikrobiologie aan die New York Universiteit. "Hulle verrig belangrike fisiologiese funksies maar weens die mens se veranderende leefstyl verander sommige hiervan terwyl ander weer verdwyn, met positiewe en negatiewe gevolge."
Wanneer ons babas, peuters en kleuters se omgewings oordrewe ontsmet om hul van siektes te vrywaar, gebeur die teenoorgestelde as't ware – ons ontneem hul die geleentheid om 'n sterk immuniteitstelsel op te bou. Benewens die oorywerige higiëneveldtogte wat kinders die blootstelling aan goedaardige mikrobes ontneem, is daar ook die gevaar van die oormatige gebruik van antibiotika wat kinders se gesondheid eerder ondermyn as bevorder.
Marie-Claire Arrieta en Brett Finlay, mikrobioloog, en outeurs van Let Them Eat Dirt: Saving Our Children from an Oversanitized World, beklemtoon dat ons goedaardige bakterieë en mikrobes vernietig wat tot 'n verskeidenheid chroniese siektes soos allergieë en selfs vetsug lei.
Hulle het die mikrobes wat in ons ingewande voorkom (mikrobiome), bestudeer en bevind dat die gesondheid van hierdie mikrobiome van kritiese belang is vir ons lewenslange gesondheid. By geboorte en is daar geen mikrobes in ons liggaam nie en ons immuniteitstelsel is onderontwikkel. Mikrobes verleen stukrag aan die immuniteitstelsel sodat dit na wense funksioneer. Daarsonder is ons immuniteitstelsel te swak om infeksies teen te werk. Dit is derhalwe noodsaaklik vir jou kind se gesondheid, ook in sy latere lewensjare, dat jy hom reeds van kleinsaf daaraan blootstel.
· Soos met die meeste dinge in die lewe, is om jou kinders gesond te hou 'n saak van balans. Handhaaf 'n balans tussen die voorkoming van infeksies wat steeds 'n bedreiging vir die samelewing is en blootstelling aan mikrobes wat bevorderlik is vir goeie gesondheid.
· Blaser meen dat dokters twee maal moet dink voordat hulle summier antibiotika voorskryf wanneer 'n kind koors het of ouers daarop aandring. Die misbruik hiervan kan die immuniteitstelsel se vermoë om infeksie teen te werk, verswak. Weeg die voor- en nadele teen mekaar op. Nodeloos om te sê moet antibiotika natuurlik gebruik word indien die infeksie op geen ander manier genees kan word nie.
· Betreffende 'n kiemvrye omgewing vir jou kind, gebruik jou gesonde verstand. Dis onnodig om alles waaraan jou kind kan raak, te was of te ontsmet. Jy hoef ook nie jou kind elke keer skoon te maak wanneer hy buite gespeel het nie.
· 'n Troeteldier, veral 'n hond, waarmee jou kind veilig kan speel, is 'n goeie idee.
· Mamma, jy mag maar baba se fopspeen skoonsuig in plaas daarvan om dit af te spoel wanneer dit geval het.
· Dit beteken egter nie dat ons nalatig moet wees en geheel en al onhigiënies moet leef nie. Leer jou kinders van kleins af om hul hande voor ete te was en ook nadat hulle die toilet gebruik het.
Leef dus higiënies maar moet dit nie oordoen nie.
Efficient Microbes. https://www.efficientmicrobes.co.za/children-need-microbes/
The Star. https://www.thestar.com/life/2016/10/20/children-need-microbes-not-antibiotics-to-develop-immunity-scientists-say.html